Diari Oficial de la Generalitat Valenciana


Sumari del DOGV 3874, del 09-11-2000 (2000/8846)

RESOLUCIÓ de 26 d'octubre de 2000, del conseller d'Obres Públiques, Urbanisme i Transports, per la qual s'aprova definitivament el pla especial per a la delimitació de reserva de terrenys per a la constitució de patrimoni públic de sòl industrial de la Generalitat Valenciana, dels terrenys ubicats al costat del parc industrial del Rei Joan Carles I, en els termes municipals d'Almussafes i Picassent.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3874

Data del DOGV
:   09-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/8846


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 26 d'octubre de 2000, del conseller d'Obres Públiques, Urbanisme i Transports, per la qual s'aprova definitivament el pla especial per a la delimitació de reserva de terrenys per a la constitució de patrimoni públic de sòl industrial de la Generalitat Valenciana, dels terrenys ubicats al costat del parc industrial del Rei Joan Carles I, en els termes municipals d'Almussafes i Picassent. [2000/Q8846]
  
Vist l'expedient remés per la Conselleria d'Indústria i Comerç que fa referència al pla especial de delimitació de reserva de terrenys per a la constitució de patrimoni públic de sòl industrial (ampliació del parc industrial de Joan Carles I) als termes municipals d'Almussafes i Picassent, i de conformitat amb els següents:
  
Antecedents de fet
  
1. Al municipi d'Almussafes es promogué per part de la Generalitat Valenciana un pla parcial denominat Àrea Industrial d'Almussafes, que fou aprovat definitivament per la Resolució el 27 de juliol de 1995, del conseller d'Obres Públiques, Urbanisme i Transports. El pla parcial esmentat es tramità juntament amb el corresponent programa per al desenvolupament de l'actuació integrada, projecte d'urbanització i document d'homologació. Posteriorment fou tramitada i aprovada la modificació número 1 del pla parcial esmentat per tal de reformar diversos aspectes de la normativa urbanística del pla.
  
2. Redactat el pla especial per a la delimitació de reserva de terrenys per a la constitució de patrimoni públic de sòl industrial, dels terrenys ubicats al costat del parc industrial de Joan Carles I, als municipis d'Almussafes i Picassent, l'expedient se sotmeté a informació pública per la Resolució de data 24 de juliol de 2000, del conseller d'Indústria i Comerç; mitjançant publicació en el Diari Oficial de la Generalitat Valenciana, número 3.811, de 9 d'agost de 2000, i en el diari Las Provincias, de València, de 14 d'agost de 2000.
  
3. Després del pertinent període d'exposició pública, en el qual s'han presentat un total de 85 al·legacions que foren informades en data 18 de setembre de 2000 pel cap d'àrea d'Infraestructures i Medi Ambient del Sepiva i posteriorment foren analitzades en la Resolució de data 25 de setembre de 2000, del conseller d'Indústria i Comerç, per la qual s'aprovà provisionalment el pla especial a què es fa refèrencia.
  
4. De conformitat amb allò que s'ha establit en l'article 38.2.c de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, s'ha requerit dels ajuntaments d'Almussafes i Picassent el preceptiu dictamen com a municipis afectats, i s'ha emés en sentit favorable pels plens d'ambdós ajuntaments; l'Ajuntament d'Almussafes en el Ple extraordinari del dia 22 de setembre de 2000, i l'Ajuntament de Picassent en el Ple del dia 28 de setembre de 2000.
  
5. El projecte consta de memòria amb annexos de relació de béns i drets i plans de situació i delimitació.
  
6. Durant la tramitació de l'expedient s'ha sol·licitat un informe per part del Sepiva als organismes següents:
  
Confederació Hidrogràfica del Xúquer (31 de juliol de 2000).
  
Iberdrola, SA (17 d'abril de 2000), contestat amb data 15 de maig de 2000, que informa de les xarxes aèries existents a la zona (no els consta cap xarxa soterrània).
  
Omnium Ibérico, SA (17 d'abril de 2000), contestat amb data d'emissió el 16 de maig de 2000 referent a les xarxes.
  
Omnium Ibérico, SA (19 de juny de 2000), referent a previsions de consum.
  
Renfe (30 de maig de 2000), referent a la ubicació d'un baixador en la futura ampliació del parc industrial de Joan Carles I.
  
Oficina del Pla de Carreteres de la Conselleria d'Obres Públiques, Urbanisme i Transports, contestat en sentit favorable amb data 10 de juliol de 2000.
  
Demarcació de carreteres del Ministeri de Foment, contestat en sentit favorable amb data 8 d'agost de 2000.
  
7. Almussafes té el pla general aprovat definitivament per la Comissió Territorial d'Urbanisme amb data 29 de març de 1994 i Picassent el té aprovat definitivament per la Comissió Territorial d'Urbanisme amb data 29 de setembre de 1998.
  
8. La Comissió Informativa de la Comissió Territorial d'Urbanisme de València, en sessió del 2 d'octubre de 2000, emeté informe relatiu al projecte que ens ocupa, i es compleix així allò que s'ha establit en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
9. La Comissió Territorial d'Urbanisme de València, en sessió del dia 6 d'octubre de 2000, adoptà el següent l'acord d'informar favorablement i proposar al conseller d'Obres Públiques, Urbanisme i Transports l'aprovació definitiva del pla especial per a la delimitació de reserva de terrenys per a la constitució de patrimoni públic de sòl industrial, dels terrenys ubicats al costat del parc industrial del Rei Joan Carles I, als municipis d'Almussafes i Picassent.
  
Fonaments de dret
  
1. La reserva de terrenys per a la constitució de patrimoni públic de sòl està expressament regulada en l'article 99 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
La tramitació ha sigut correcta, de conformitat amb allò que s'ha establit en els articles 38, 42 i 43 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
La documentació està completa, a l'efecte del compliment d'allò que s'ha preceptuat en els articles 24 i 27 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
2. L'objecte del pla especial és la delimitació d'una àrea de sòl no urbanitzable per a la constitució de patrimoni públic de sòl, d'acord amb les determinacions establides en l'article 99 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Aquesta actuació està promoguda per la Generalitat Valenciana, l'Ajuntament d'Almussafes i l'Ajuntament de Picassent, d'acord amb el Conveni de 20 de juliol de 2000 per a la gestió de l'actuació en una àrea de sòl no urbanitzable ubicada al costat del parc industrial de Joan Carles I, dins dels termes municipals d'Almussafes i Picassent.
  
La unitat delimitada se situa adossada el límit nord-oest i sud del parc industrial de Joan Carles I, que inclou una superfície de 777.515 metres quadrats.
  
La finalitat del procediment és disposar de terrenys annexos al citat parc industrial amb el fi de poder realitzar-se una ampliació d'aquest.
  
L'execució material està delegada per la Conselleria d'Indústria i Comerç en Sepiva, SA, empresa pública de la Generalitat Valenciana, que adquirirà també la condició de promotor per a la realització de les obres d'urbanització en l'ampliació que es pretén del parc industrial.
  
L'expropiació serà realitzada pel procediment de taxació conjunta, tal com possibilita la Llei 6/1998, sobre Règim del Sòl i Valoracions en els articles 36 i següents.
  
3. Per a la delimitació realitzada s'han tingut en compte diversos condicionants. Per un costat, a l'est, es troba el mateix polígon industrial existent, pel nord hi ha el condicionant de la via de ferrocarril i de la mateixa factoria d'automòbils Ford; a l'oest el límit s'ajusta primer al camí de Picassent, salvant una zona on les cotes són molt baixes, i es torna a buscar el límit de la via de ferrocarril; després, pel sud-oest, s'ajusta a línies rectes que responen al futur viari, el qual no convé que sobrepasse una altra zona on hi ha un monticle amb cotes més altes, i pel sud la delimitació es tanca per la zona on es preveu que finalitze l'ordenació urbanística.
  
De la documentació aportada es dedueix que la delimitació realitzada justifica el compliment dels criteris establits en l'article 20 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
4. La utilitat pública i l'interés general de l'actuació es desprén del contingut d'aquesta i de la seua conveniència per al desenvolupament econòmic i social de la comarca i estan garantides per ser el promotor la Generalitat Valenciana. L'aprovació del present pla especial implica per si mateixa la declaració d'utilitat pública i la necessitat d'ocupació als efectes expropiatoris, d'acord a l'article 181 del Decret 201/98, de 15 de desembre, de la Generalitat Valenciana, pel qual s'aprova el Reglament de Planejament de la Comunitat Valenciana.
  
5. Les determinacions contingudes en el projecte es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
6. El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva de plans especials promoguts per administracions no municipals, de conformitat amb allò que s'ha disposat en l'article 39, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 6.d del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
Aprovar definitivament el pla especial per a la delimitació de reserva de terrenys per a la constitució de patrimoni públic de sòl industrial de la Generalitat Valenciana, dels terrenys ubicats al costat del parc industrial del Rei Joan Carles I, als termes municipals d'Almussafes i Picassent.
  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana. La dita publicació n'excusa la notificació individualitzada.
  
Contra aquesta resolució, que posa fi a la via administrativa, s'hi podrà interposar un recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb allò que s'ha establit en l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.